  Виталий Пронин Сарапул ёросысь Соколовка гуртысь культурая юртын 10 ар ӵоже ужа «Ялыке» ансамбль. Соин кивалтэ Светлана Даутова, ёросын одӥгез но удмурт ужрад та коллективтэк уг ортчы. Сарапул ёросысь "Ялыке" коллектив Туспуктӥз Валентина ЕмельяноваАс вакытаз та гуртын ӟучъёс гинэ улӥллям, арлыдоос верамъя, соос кен-эмеспи но ӟучъёс пӧлысь гинэ быръё вылэм. Аръёс ортчемъя, выжызы сураськиз, табере та гуртын пӧртэм интыосысь вуэмъёс, пӧртэм выжы калыкъёс уло. Удмуртъёсты огазеяны юрттӥз фельдшер Ольга Метелёва. — Гуртысьтымы медпунктэ ветлӥсьёс пӧлысь удмуртъёсты шараяз фельдшермы, аслыз нимаз список но кылдытэм, — шуэ Светлана Леонидовна. — Одӥг аре, 8-тӥ Март азьын, милемды куное ӧтиз. Дораз пыримы но воксё паймимы, тыро ӝӧк пуктэмын, милемыз дуно куноосты кадь пумитаз. Со нуналэ тодматскон ӝыт выллем вал, кин кытысь луэмзэ вераз. 1 пол, 2 пол люкаськылӥмы но, валче пукыны туж кельшиз. Удмуртъёслэн люкаськылэмзы сярысь клубын ужасьёс но кылӥллям. Лушкем пумиськылытозь, пе, дорамы лыктэ. Культурая юртысь «Купавушка» коллектив шулдыръяськонэ ӧтем. Буш киын уд мыны шуыса, удмуртъёс «Сюан кубиста» йылол-сямез возьматоно кариськиллям. Озьы 2010-тӥ арын декабрь толэзе та гуртысь удмуртъёс нырысьсэ калыке потӥзы. Ансамбле люкаськемын Шаркан, Балезино, Глазов, Красногорск, Кез, Вавож, Алнаш ёросъёсысь адямиос, пӧлазы вань Башкириысь вуэмъёс но. — Ольга Метелёваез куспамы «двигатель» шуиськомы, — шуэ Светлана Даутова. — Монэ коллективлы кивалтӥсе пуктӥз, Галина Старчиковамес поэтесса кариз, куд-ог дыръя со кылбуръёсты кылысь кылэ берыкъя. Коллективмылы ним дэмен бырйимы, «Ялыке» кыл вылэ дугдӥмы. Со дырысен коллективмес пӧртэм ужрадъёсы ӧтьылыны кутскизы, одӥгез урод – арганчимы ӧвӧл. Нылкышноос шаерамы ортчылӥсь ужрадъёсты но палэнэ уг кельто. «Чеберай» вожвылъяськонэ пыриськизы. Ёросысьтызы ас ёзо эшъёссы пӧлын «Чеберай» ним басьтӥзы та коллективысь Ольга Метелёва но Нина Захарова. Нош кемалась ик ӧвӧл дэмен гожтӥзы Бадӟым удмурт диктант. Будӥсь нылпиосты но бордазы кыскыны тыршо. Кылсярысь, Нина Захарова кузпалэныз но нунокъёсыныз ӵош арысь аре унябей (одуванчик) бичан сямез возьмато. Одӥг аре соос та сяськалэсь варення пӧзьтыны дышетӥзы, кыкетӥ араз эмъяськонын кутӥськемез сярысь мадизы, нош таяз учыре унябей сяськалэсь настойка но мазь лэсьтыны малпало. Насима Зиятовазылэн киосыз зарни. Доразы лыктӥсь куноос луо ке, кузьым утчаса уг ветло, Насима эшсылы гинэ вазисько. Валентина Емельянова  